DJNovice - avgust 2024

OBVESTILO – izpolnjevanje točke C.2.7 Strateško načrtovanje v nekaterih obrazcih na portalu javnih naročil

Obveščamo vas glede izpolnjevanja **točke C.2.7 Strateško načrtovanje** v nekaterih obrazcih (obvestilo o oddaji javnega naročila, popravek obvestila o naročilu, popravek obvestila o oddaji javnega naročila, sprememba pogodbe, itd.). V primerih, ko je naročnik v predhodno objavljenem obrazcu v tej točki v polju »Naročanje inovativnih rešitev« izbral možnost »Drugo«, se pri izpolnjevanju obvestila o oddaji naročila pod poljem »Naročanje inovativnih rešitev« izpiše besedilo "Vrednost v šifrantu ne obstaja".

Uporabnik naročnika v takem primeru v polju »Naročanje inovativnih rešitev«, ki se obarva rdeče, iz spustnega seznama izbere katerokoli izmed štirih možnosti, ki so na voljo, nato pa izbrano možnost takoj odstrani z X, pri čemer se polje tudi takoj vrne v pogled »- izberi« in rdeče obarvani okvir izgine. Uporabniku naročnika predlagamo, da nato klikne še na gumb »Shrani in preveri«.

**OBVESTILO – Začetek izvajanja projekta »Dvig profesionalizacije javnega naročanja«**

Direktorat za javno naročanje Ministrstva za javno upravo je začel z izvajanjem projekta »Dvig profesionalizacije javnega naročanja«, sofinanciranega z evropskimi sredstvi, namen katerega je dvigniti usposobljenost oseb, ki delujejo na področju javnega naročanja in olajšati in izboljšati izvajanje postopkov javnih naročil.

V okviru projekta bo od jeseni 2024 dalje vsem zainteresiranim deležnikom na voljo **brezplačen program Akademije javnega naročanja**, ki bo omogočal usposabljanje na področju javnega naročanja. Poleg izvedbe programa Akademije javnega naročanja bo Direktorat za javno naročanje v času trajanja projekta izvajal tudi **druge priložnostne konference, usposabljanja in izobraževanja**. O izvedbi le-teh boste prejemniki DJNovic obveščeni, prav tako pa bodo informacije na voljo med obvestili v informacijskem sistemu e-JN.

Projekt bo nadalje zagotavljal vsebinsko pomoč uporabnikom in nadgradnjo le-te v **center za celovito vsebinsko pomoč v povezavi z izvajanjem javnega naročanja**. Poleg tega se bodo razvijale dodatne modalitete v informacijskem sistemu e-JN. Navedene aktivnosti bodo prispevale k učinkovitejšemu in kakovostnejšemu delu zaposlenih na področju javnega naročanja ter izboljšale izvajanje postopkov in upravljanje pogodb.

Projekt se izvaja v okviru Programa evropske kohezijske politike v obdobju 2021–2027 v Sloveniji, prednostne naloge »Znanja in spretnosti ter odzivni trg dela« ter zasleduje specifični cilj »Spodbujanje vseživljenjskega učenja, zlasti prožnih možnosti za izpopolnjevanje in prekvalifikacijo za vse, ob upoštevanju podjetniških in digitalnih veščin, boljše predvidevanje sprememb in zahtev po novih veščinah na podlagi potreb trga dela, olajševanje prehodov med delovnimi mesti in spodbujanje poklicne mobilnosti«. Za projekt v vrednosti 2.055.784,80 evrov bo Evropski socialni sklad plus prispeval 85 %. Projekt se bo izvajal do 30. 11. 2029.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, **v času od 24. 6. do 31. 8. 2024** vsako sredo med 9.00 in 12.00 uro: <https://ejn.gov.si/direktorat/pomoc-uporabnikom.html>  
  
Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)  
  
Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>